**Ikt.szám:BCS/259-1/2018.**

**Bakonycsernye Község Önkormányzata**

**Családsegítő – és Gyermekjóléti Szolgálat**

**beszámolója**

**Balinka településről**

**2017 év**

****

**készítette: Horváth Tünde**

**családsegítő**

**Tisztelt Polgármester Úr, Tisztelt Jegyző Asszony, Tisztelt Képviselő - Testület!**

A gyermekek veszélyeztetésének megakadályozása érdekében kialakult feladatmegosztás a települések és a járások között 2017 évben megkövetelte a jó és eredményes szakmai együttműködést, melynek elengedhetetlen feltétele volt, hogy a résztvevők tisztában legyenek saját feladataikkal, felelőségükkel és egymás szakmaiságában bízva, egymásra támaszkodva közösen meghatározott feladatelosztásban végezzék elvállalt feladataikat a gyermekek, egyének, és családok érdekében.

Ezen feladatellátás összehangolása érdekében 2017 évben az Emberi Erőforrások Minisztériuma az alábbi szakmai szabályozó dokumentumokat módosította, melynek betartása a Család és Gyermekjóléti Szolgálatunk munkája során kötelező és számon kérhető:

1. A család- és gyermekjóléti szolgáltatás által működtetett- és jelzőrendszer működésének és működtetésének szabályai
2. A család- és gyermekjóléti szolgáltatás által működtetett észlelő- és jelzőrendszer folyamatai
3. A család – és gyermekjóléti szolgáltatás keretében biztosított szociális segítő munka folyamatai
4. A gyermekvédelmi gondoskodáshoz kapcsolódó család- és gyermekjóléti szolgáltatások folyamatai
5. A gyermekvédelmi észlelő-és jelzőrendszer működtetése kapcsán a gyermek bántalmazásának felismerésére és megszüntetésére irányuló szektorsemleges egységes elvek és módszertana

A törvényi előírásnak megfelelően 2017 évben a fenti szakmai anyagokat megismertettem az észlelő- és jelzőrendszeri tagokkal, ugyanis az ajánlások egyszerre részükre is szólnak.

Család- és Gyermekjóléti Szolgálatunk az elmúlt évben a fent említett szakmai szabályozó dokumentumok figyelembe vételével valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) évi NM. rendelet (továbbiakban : NM. r. ), a gyermekek védelméről és a gyámügyi igazgatásról szóló 1997. évi XXXI. tv. 39. § (2)-(4) bekezdése, 40. §-a, valamint a szociális igazgatásról és a szociális ellátásokról szóló 1993. évi III. tv. 64. §-a szerint látta el az alábbi feladatait:

**A gyermek testi, lelki egészségének, családban történő nevelésének elősegítése érdekében:**

* a gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése, a családtervezési, a pszichológiai, a nevelési, az egészségügyi, a mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése,
* a válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának szervezése,
* szabadidős és közösségi programok szervezése,
* hivatalos ügyek intézésének segítése.

**A család – és gyermekjóléti szolgálat feladata a gyermek veszélyeztetettségének megelőzése érdekében:**

* a veszélyeztetettséget észlelő és jelző rendszer működtetése, a nem állami szervek, valamint magánszemélyek részvételének elősegítése a megelőző rendszerben, a veszélyeztetettséget előidéző okok feltárása és ezek megoldására javaslat készítése,
* jelzőrendszeri tagokkal és intézményekkel való együttműködés megszervezése, tevékenységük összehangolása,
* tájékoztatás az egészségügyi intézményeknél működő inkubátorokból, illetve abba a gyermek örökbefogadáshoz való hozzájárulás szándékával történő elhelyezésének lehetőségéről,
* A család – és gyermekjóléti szolgálat a gyermek veszélyeztetettségének megelőzése érdekében iskolai szociális munkát is biztosíthat.

**A család – és gyermekjóléti szolgálat feladata a kialakult veszélyeztetettség megszüntetése érdekében:**

* a gyermekkel és családjával végzett szociális munkával elősegíteni a gyermek problémáinak rendezését, a családban jelentkező működési zavarok ellensúlyozását,
* a családi konfliktusok megoldásának elősegítése, különösen a válás, a gyermekelhelyezés és a kapcsolattartás esetében kezdeményezni egyéb gyermekjóléti alapellátások önkéntes igénybevételét és azt szükség esetén személyes közreműködéssel is segíteni, különösen a szociális alapszolgáltatások, egészségügyi ellátások, és pedagógiai szakszolgálatok igénybevételét.

**Családsegítés keretében biztosítani kell:**

* a szociális, életvezetési és mentálhigiénés tanácsadást,
* az anyagi nehézségekkel küzdők számára a pénzbeli, természetbeni ellátásokhoz, történő hozzájutást,
* szociális szolgáltatásokhoz való hozzájutás megszervezését,
* szociális segítőmunkát, így a családban jelentkező működési zavarok, illetve konfliktusok megoldásának elősegítését,
* közösségfejlesztő programok szervezését, valamint egyéni és csoportos készségfejlesztést,
* tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását,
* kríziskezelést, valamint a nehéz élethelyzetben élő családokat segítő szolgáltatásokat.

**A családok segítése érdekében veszélyeztetettséget és krízishelyzetet észlelő jelzőrendszer működtet, melynek keretében:**

* figyelemmel kíséri a településen élő családok, gyermekek, személyek életkörülményeit, szociális helyzetét, gyermekjóléti és szociális ellátások, szolgáltatások iránti szükségletét, gyermekvédelmi vagy egyéb hatósági beavatkozást igénylő helyzetét,
* a jelzésre köteles szervezeteket felhívja jelzési kötelezettségük írásban - krízishelyzet esetén utólagosan - történő teljesítésére, veszélyeztetettség, illetve krízishelyzet észlelése esetén az arról való tájékoztatásra,
* tájékoztatja a jelzőrendszerben részt vevő további szervezeteket és az ellátási területén élő személyeket a veszélyeztetettség jelzésének lehetőségéről,
* fogadja a beérkezett jelzéseket, felkeresi az érintett személyt, illetve családot, és a szolgáltatásairól tájékoztatást ad,
* a probléma jellegéhez, a veszélyeztetettség mértékéhez, a gyermek, az egyén, a család szükségleteihez igazodó intézkedést tesz a veszélyeztetettség kialakulásának megelőzése, illetve a veszélyeztetettség megszüntetése érdekében,
* veszélyeztetettség esetén kitölti a gyermekvédelmi nyilvántartás vonatkozó adatlapjait,
* az intézkedések tényéről tájékoztatja a jelzést tevőt, feltéve, hogy annak személye ismert, és ezzel nem sérti meg a zárt adatkezelés kötelezettségét,
* a beérkezett jelzésekről és az azok alapján megtett intézkedésekről heti rendszerességgel jelentést készít a család- és gyermekjóléti központnak,
* a jelzőrendszeri szereplők együttműködésének koordinálása érdekében esetmegbeszélést szervez, az elhangzottakról feljegyzést készít,
* egy gyermek, egyén vagy család ügyében, a kijelölt járási jelzőrendszeri tanácsadó részvételével, lehetőség szerint az érintetteteket - beleértve az ítélőképessége birtokában lévő gyermeket - és a velük foglalkozó szakembereket is bevonva esetkonferenciát szervez,
* éves szakmai tanácskozást tart és éves jelzőrendszeri intézkedési tervet készít,
* a kapcsolati erőszak és emberkereskedelem áldozatainak segítése érdekében folyamatos kapcsolatot tart az Országos Kríziskezelő és Információs Telefonszolgálattal.

2017 évben a jelzőrendszeri tagokkal történő hatékony együttműködés érdekében 6 alkalommal szerveztem szakmaközi megbeszélést. A megbeszéléseken folyamatosan ismertetésre kerültek az észlelő- és jelzőrendszert érintő új jogszabályváltozások, a gyermekeket érintő súlyos veszélyeztető probléma típusok, mint például a gyermekbántalmazások, párkapcsolati erőszak felismerésének ismérvei, az önsebzés okai és kezelése, és további hasznos szakmai anyagok ismertetése és megbeszélése.

A jelzett évben 2017 február 16-án tartottuk meg az éves Szakmai Tanácskozást. Ezt követően a jelzőrendszeri tagok 2016 évi írásos beszámolóinak tanulságai alapján elkészítettem a település éves intézkedési tervét, melyben az alábbi jelentős célkitűzések kerültek megfogalmazásra és teljesítésre:

1. *Az iskolarendőr működése a Bakonycsernyei Általános Iskolában, prevenciós előadások tartása a magatartási problémák kezelésében.*

A DADA program megtartására Ignéczi Károly Róber c. r. ftzls került felkérésre. A körzeti megbízott havonta egy alkalommal tartott előadásokat 4-8 osztályos tanulóknak a Bakonycsernyei Általános Iskolában az alábbi témákban: az internet veszélyei,   
szórakozás–buli, szabályok-törvények, iskolai-bolti lopások, családon belüli erőszak, közlekedés gyalog, illetve kerékpárral.

A bűnmegelőzési programot a körzeti megbízott sikeresnek ítélte meg, mivel a gyerekek nagy érdeklődéssel várták az előadásokat.

A 2017 évi tapasztalat a rendezvények szervezését illetően, hogy ha a programokat, előadásokat az oktatási-nevelési intézményekbe *visszük*, akkor azok „kötelező” jellegüknél fogva eredményesebben működnek, mint az intézményeken kívüli programok, melyek önkéntes jellegűek.

1. *A családok és gyermekek szociális helyzetének javítása érdekében ruhabörze és játékgyűjtés szervezése.* 
   * + *Évszakoknak megfelelően legalább egy ingyenes ruhaosztás során cipők, ruhák továbbítása a rászoruló családok részére*
     + *hagyatékból maradt, vagy feleslegessé vált bútorok, háztartási tárgyak felkutatása, hirdetések, személyes megkeresések által*
     + *felajánlott bútorok, játékok és háztartási kisgépek célirányos közvetítése a rászoruló családok felé.*

Család- és Gyermekjóléti Szolgálatunk 2017 évben is széleskörű adományozással igyekezett könnyíteni a súlyos anyagi problémákkal küzdők helyzetét. Két havonta szerveztünk ingyenes ruhaosztásokat Bakonycsernyén, melyre a balinkai és a mecséri lakosok is meghívásra kerültek, a hirdető táblákon kihelyezett plakátok révén. Ősszel kísérleti jelleggel egy ingyenes ruhaosztást szerveztem Balinkán, melyre nagy érdeklődés mutatkozott.

A családok megsegítése érdekében további számtalan, szükségletnek megfelelő adományt (bútor, mesés könyvek, játékok, ruha) jutattunk el rászoruló családok részére. A célirányos adományok beszerzése érdekében az idei évben is a Vöröskereszt területi szervezetével és a Polgárőrséggel tartottam rendszeres kapcsolatot.

2017 évi tapasztalat azt mutatja, hogy az adományozással nagyon körültekintően kell bánni, ugyanis vannak családok, akik részéről a segítés nem vált ki értékelést, teljesen természetesnek veszik a segítséget, illetve mivel számítanak is rá, ezért önmaguk semmi erőfeszítést nem próbálnak tenni az adott probléma megszüntetésére vagy a kialakult helyzet javítása érdekében.

A fenti tapasztalat miatt 2018 évben az adományok elérését oly módon kívánom megoldani, hogy szükséges legyen az egyéni erőfeszítések megtétele is az adományokhoz történő hozzáféréshez.

1. *Nyári program szervezése, lebonyolítása szociálisan rászoruló hátrányos helyzetű gyermekek részére*

2017 évben Szolgálatunknak ismét sikerült megvalósítania a balatonszepezdi táborozást a helyi önkormányzat, Bakonycsernye és Balinka Község Önkormányzata, a Bakonycsernyei Bányász Sport Egyesületet és a Bakonycsernye Iskolásokért Alapítvány jóvoltából. Balinka településről két hátrányos helyzetű gyermek vett részt a táborozáson, mely számukra az ingerszegény családi környezetből történő kilépést és a pozitív élményekkel történő érzelmi feltöltődést jelentette.

**Esetkezelés keretében végzett szociális segítő munka:**

1. **Eseti gondozás:** Egyszeri segítségnyújtás, mely magában foglalja a probléma feltárását, az azt követő segítést, tanácsadást, intézkedést, adatszolgáltatást, információnyújtást és hivatali ügyek intézését, továbbá estlegesen az ügyfél tovább irányítását. Egy eseti gondozás sok esetben több órás segítő munkát is magába foglalhat.

A településen jelentős azoknak az egyéneknek, családoknak a száma, akik társadalombiztosítási, szociális ellátást önállóan igényelni nem tudnak. A készségek, technikák hiánya mellett, nem ritka a szövegértés nehézsége, vagy annak teljes hiánya, ami lehetetlenné teszi számukra az önálló ügyintézést. Ezekben az esetekben nem csupán információra és tanácsadásra van szükség, hanem a konkrét ügyek - a klienssel együtt, vagy helyettük - teljes körű intézésére is.

Az elmúlt évben 62 eseti gondozás történt a településen, melyből 17 esetben esetjelzés miatt került sor. Az eseti gondozás számának alakulása:

|  |  |  |
| --- | --- | --- |
| **Év** | **2016.** | **2017.** |
| **Eseti gondozottak/fő** | 79 | 62 |

Esetjelzések számának alakulása:

|  |  |  |
| --- | --- | --- |
| **Év** | **2016.** | **2017.** |
| **Eset jelzések száma** | 23 | 17 |

Az esetjelzések száma ugyan csökkenést mutat a településen, viszont a Család- és Gyermekjóléti Szolgálatunk által ellátott települések – Nagyveleg, Balinka, Bakonycsernye -össz esetjelzéseinek száma továbbra is magas.

Az esetjelzések száma Bodajk város esetjelzéseinek számához viszonyítva:

|  |  |  |  |
| --- | --- | --- | --- |
| Település | Lakosságszám | Esetjelzések száma | Családsegítők száma |
| Bodajk | 4.108 fő | 33 | 2,5 fő |
| Bakonycsernye | 3.066 fő | 31 | 1 fő |
| Balinka | 958 fő | 17 | 1 fő |
| Nagyveleg | 634 fő | 9 |

Az esetjelzések magas számából nem lehet egyszerre arra következtetni, hogy több problémás család él a Szolgálatunk által ellátott településeken, hanem jól működik az észlelő- jelzőrendszer, melynek működésére 2017 évben is nagy hangsúlyt fektettem.

1. **Alapgondozás:** A veszélyeztetett, szociális válsághelyzetbe került családok, gyermekek segítése, a családban történő nevelés támogatása tanácsokkal, információkkal. Leggyakrabban anyagi jellegű okok, rossz lakhatási, gondozási és ellátási hiányosságok, illetve nevelési gondok, családi konfliktusok indokolják az ellátást. A legtöbb családban ezek a problémák halmozottan fordulnak elő. Az alapgondozás esetén az aláírásával vállalja a Szolgálatunk által nyújtott szolgáltatások igénybevételét, mely akár több hónapig, vagy évekig is eltarthat.

Balinkán 2017 évben az alapellátás keretén belül összesen 11 család (13 gyermek és 23 felnőtt) folyamatos gondozását láttam el. A hatósági intézkedéssel érintett családok száma 3.

2017 évben a probléma típusok közül a gyermek nevelési problémák és a családi koknfliktusokból adódó problémák jelentős nagyságrendet képviseltek.

A családi konfliktusok kiváltó oka sok esetben a család helytelen életviteléből adódott, melynek hátterében a legtöbb esetben pszichés betegség, szenvedély betegség vagy a túl sok munkavállalás áll. A szülők a fokozott leterheltség következtében fáradtabbak, ingerültebbek, így a surlódások is gyakoribbak és a problémák kiéleződnek. Mivel kevés idő jut egymásra és gyermekekre a kommunikácó beszűkül, melynek következtében a család minden tagja külön életet él.

Sok esetben megfigyelhető a pénzkeresettel történő egyéni gazdálkodás, melynek következtében a közös rezsi költségek, a gyermekek étkezési díjának befizetései elmaradnak, míg az egyéni vágyak kielégítésére - cigaretta, kozmetikumok rendelése, műköröm felrakás - minden esetben jut pénz. Ilyen családi légkörre jellemző, hogy a családtagok nem vagy nem megfelelően reagálnak a felmerülő problémákra, illetve egymás érzelmei és fizikai szükségleteit figyelmen kívül hagyják.

A családfőkre jellemző az elhatárolódás a család vezetése és irányítása terén. A gyermekek ilyen irányú *magára* hagyása miatt viselkedésüket a kötelezettségeikhez való hanyag hozzáállás, az öntörvényűség, a lázadás, az alacsony önbecsülés, esetenként az agresszió jellemzi.

A szülők részéről megfigyelhető, a gyermekkel szembeni alacsony mértékű elvárások fogalmazása. A gyermekek sokkal többre lennének képesek annál, mint amit a szülők általában elvárnak tőlük, legyen szó illemről, idősek iránti tiszteletről, házimunkáról vagy önuralomról.

A településen magas a lelki bántalmazott és elhanyagolt gyermekek száma. A gyermekek személyiségétől és temperamentumától függ, hogyan és milyen mértékben képesek megküzdeni a bántalmazással. Jellemző, hogy agresszívan reagálnak, társas kapcsolataikban nagyon alulteljesítenek, önértékelésük alacsony, sokszor depresszív, nyughatatlan viselkedés jellemző rájuk. Nem képesek társadalmilag elfogadott módon reagálni a társas érintkezések során.

A szülők részéről az érzelmi zsarolás, a manipuláció gyakori, melybe a gyerekek lelkileg belefáradnak, hisz ez tehetetlenségérzetet, zavarodottságot, félelmet vagy éppen bűntudatot kelt bennük.

Mind ez jól mutatja, hogy elsősorban a szülők szorulnak a legnagyobb segítségre, hisz ahogy ők változnak úgy várható, hogy a gyermek is változni fog.

A településen élő gyermekek veszélyeztetettségi okainak megoszlása:

A családok gondozását jelentősen segítette az elmúlt évben is az Alapszolgáltatási Központnál ingyenesen igénybe vehető pszichológusi szolgáltatás illetve az családkonzultáció. A településről az elmúlt év folyamán 6 főt irányítottam pszichológushoz és 1 család részére javasoltam a családkonzultáció igénybevételét. A célirányos segítségnek és az intenzív családgondozásnak köszönhetően sok pozitív elmozdulás történt.

A 2017 évi jogszabály változások a gyermekjóléti szolgálatok adminisztrációs terheit sajnos továbbra sem könnyítették. Egy alapellátott felnőtt személy esetében minimum 8 adatlapot kell felvennem (melynek nagy része több oldalas). Amennyiben egy család kerül felvételre, gyermekenként és a felnőttek száma szerint további adatlapok kitöltése szükséges. Ezen felül a jogszabály előírja a gondozott felnőttek és a gyermekek nyilvántartásának külön vezetését, illetve a személyek KENYSZI rendszerben történő adatrögzítését is. Ez a gyakorlatban egy 2 gyermekes család esetében minimum 20 adatlap kitöltését, illetve a KENYSZI rendszerben történő egyénenkénti rögzítését jelenti. Az eseti gondozás során is a személyek KENYSZI rendszerbe történő egyéni rögzítése előírás.

A szociális segítő munka során továbbá valamennyi ellátott család esetében továbbra is szükséges a személyes találkozások folyamatos dokumentálása.

A Központ által delegált családok tekintetében kötelező gondozási – nevelési tervet készíteni, annak ellenére, hogy a Központ esetmenedzsere már a hatósági intézkedést követően készített egyet, továbbá ugyanazok az adatrögzítések szükségesek, mint a fent említettek esetében. A gondozási-nevelési tervet félévente írásban értékelni és szükség esetén módosítani kell.

Hatósági intézkedés kezdeményezése előtt (védelembe vétel, nevelésbe vétel), illetve súlyos veszélyeztető ok fennállása, vagy a gyermek önmaga által előidézett súlyos veszélyeztető magatartása esetén Szolgálatunknak esetkonferencia összehívását kell megszerveznie, mely magába foglalja a jelzőrendszeri tagok részére a meghívók, a moderátori tájékoztatók megírását és továbbítását, az esetkonferencia lebonyolítását, és az ott elhangzottak dokumentálását. A településen két család esetében vált szükségessé Esetkonferencia összehívása 2017 évben.

1. **Ideiglenes hatályú elhelyezés:** Ha a gyermek felügyelet nélkül marad, vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges.

2017. évben a településen nem volt szükség azonnali beavatkozásra.

**Szabadidős programszervezés:**

2017. évben Család- és Gyermekjóléti Szolgálatunk 2017.08.01-2017.08.04-ig nyári táborozást szervezett 8 fő hátrányos helyzetű gyermek részére, mely a balatonszepezdi táborban valósult meg. A nyári tábor azért volt kis létszámú, mert a gyermekek között 3 értelmi sérült, illetve több érzelmi és mentális problémával küzdő gyermek is volt, így ezen gyermekek felügyelete fokozott és folyamatos figyelmet igényelt.

A tábor lakói között 2017 évben is voltak olyan gyermekek, akik még soha nem hagyták el a települést, ezért már a Balaton látványa is nagy élményt jelentett részükre. Volt olyan táborozó, akinek az első élménye az volt, hogy van villany szolgáltatás a tábor területén.

A gyerekeknek igyekeztünk színes programokat szervezni. Programjaink között szerepelt a balatoni fürdőzés és sporttevékenységek mellett, hajókirándulás, zánkai strandon történő horgászás, kagylógyűjtés, és hazafele az eplényi libegőnél történő kirándulás.

Mivel a tábor élményekkel tölti fel a gyermekeket, melyek hosszú távon pozitív érzelmi feltöltődést biztosítanak számukra, ezért a 2018-as évben is ezt a programot szeretnénk megvalósítani.

A tábornak köszönhetően a gyermekekkel sokkal közvetlenebb kapcsolatot sikerült kialakítanunk, jobban megismerhettük őket, azóta nagyobb bizalommal fordulnak felénk, közlékenyebbek, így a családok gondozása eredményesebb.

2017 évben a tábor teljes szállás illetve a napi háromszori étkezési díj költségét a Bakonycsernyei Iskolásokért Alapítvány finanszírozta. A kirándulások és az egyéb költségeket a három település Önkormányzata vállalta fel, míg az utazás költségeit a Bakonycsernyei Bányász Sport Egyesület.

**Szakmai továbbképzések:**

2017 évben nem vettem részt szakmai továbbképzésen.

A jelzett évben tájékoztatást kaptunk arról, hogy 2018 évben a továbbképzési rendszer megváltozik. A továbbiakban a továbbképzéshez kapcsolódó ügyek intézését a Szociális és Gyermekvédelmi Főigazgatóság látja el. A Főigazgatóság felé a szükséges regisztrációt 2017 évben elvégeztem.

**Személyi feltételek:**

A településen egyedül láttam el a Család- és Gyermekjóléti Szolgálat feladatait. Képzettségem felsőfokú szociális végzettség (szociálpedagógus).

**Tárgyi feltételek:**

A Család- és Gyermekjóléti Szolgálatunk irodája Balinka, Petőfi Sándor u. 34. szám alatt az Önkormányzat iroda helyiségében található. A helyiség a személyes segítő szakmai munkára alkalmas. Az adminisztrációs ellátására rendelkezésemre áll számítógép internetes hozzáféréssel, nyomtató, a fénymásoló gép használatát a szomszéd irodában tudom megvalósítani. Rendelkezésemre áll továbbá egy szolgálati mobil telefon.

A jogszabály által kötelezően előírt szakmaközi megbeszéléseket, esetkonferenciákat az Önkormányzat alagsorában kialakított tárgyaló teremben, esetenként a polgármester irodájában tudom lebonyolítani.

Balinkára és Mecsérre történő átjutás legnagyobb részben busszal történt, szükség esetén Bakonycsernye Község Önkormányzatával közös használatban lévő szolgálati gépjárművel biztosított volt.

**Felmerülő probléma:**

# A jelentős adminisztrációs feladataink és a megnövekedett feladatellátás miatt prevenciós, szabadidős és közösségi programok szervezésére sajnos nem jut elegendő idő.

# Az elmúlt évben is előfordult, hogy a családlátogatások alkalmával - ahol legtöbb esetben egyedül vagyunk -, agresszíven és fenyegetően, lépnek fel velünk szemben. Egy esetben szükségessé vált a rendőri jelenlét biztosítása is.

**Javaslat 2018. évre vonatkozóan:**

Javaslom, hogy esetlegesen felmerülő krízis helyzet esetére az Önkormányzat továbbra is tartalékoljon tűzifát a fagyhalál megelőzése érdekében.

**Tisztelt Polgármester Úr, Tisztelt Jegyző Asszony, Tisztelt Képviselő - Testület!**

Kérem, hogy a 2017. évről szóló beszámolómat szíveskedjenek elfogadni.

Bakonycsernye, 2018. február 9.

Tisztelettel:

Horváth Tünde

családsegítő